جوہری معاہدے کے مکمل نفاذ پر تاکید

اسلامی جمہوریہ ایران کی پارلیمنٹ مجلس شوریٰ اسلامی کی قومی سلامتی اور خارجہ پالیسی کمیٹی کے چیئرمین 'علاالدین بروجردی' نے برسلز کا دو روزہ دورہ کیا جس میں انہوں نے جوہری معاہدے کے مکمل نفاذ کی ضرورت اور امریکی خلاف ورزیوں کا مقابلہ کرنے پر گفتگو کی۔

خبر کا کوڈ: 147

تاریخ: 26 January 2018 - 07:52

مقدس دفاع نیوز ایجنسی کی رپورٹ کے مطابق، علا الدین بروجردی نے اپنے یورپی ہم منصب کی دعوت پر برسلز کا دورہ کیا۔ انہوں نے منگل اور بدھ کے روز مختلف ملاقاتیں کیں جن میں ایران کے جوہری معاہدے کے مکمل نفاذ پر تاکید کی۔

بروجردی نے یورپی پارلیمنٹ کی خارجہ تعلقات کمیٹی کے چیئرمین 'ڈیوڈ میک آلیسٹر' کے ساتھ ہونے والی ملاقات میں یورپی ممالک پر زور دیا کہ وہ جوہری معاہدے کے حوالے سے امریکی حکومت کی منفی پالیسی کا مقابلہ کریں۔

فریقین نے اس موقع پر مغربی ایشیائی خطے کی تازہ ترین صورتحال بالخصوص ایران اور یورپی پارلیمنٹ کے درمیان باہمی تعلقات کو بڑھانے کے طریقوں کا جائزہ لیا۔

علا الدین بروجردی نے اس موقع پرکہا کہ اسلامی جمہوریہ ایران یورپی ممالک کے ساتھ باہمی احترام اور جوہری معاہدے کی بنیاد پر تعلقات کے فروغ کو بڑی اہمیت دیتا ہے اور ہم اس مقصد کے لئے اہم قدم اٹھانے کے لئے بھی پرعزم ہیں۔

انہوں نے اس بات پر زور دیا کہ اب وقت آگیا ہے کہ یورپی ممالک اپنے مفادات کی خاطر امریکی فیصلوں پر انحصار کرنے کے راستے سے نکل جائیں اور ڈونلڈ ٹرمپ کی جوہری معاہدے کے خلاف پالیسیوں کا موثر انداز میں جواب دیں۔

اعلی ایرانی رکن پارلیمنٹ نے کہا کہ ہم مہلک ہتھیار بالخصوص جوہری ہتھیاروں کی شدید مخالفت کرتے ہیں تاہم میزائلی پروگرام پر کسی ملک کے ساتھ مذاکرات نہیں کریں گے۔

انہوں نے ایران اور مختلف ممالک بالخصوص یورپ کے درمیان انسداد دہشتگردی کے حوالے سے باہمی تعاون کو اہم قرار دیا۔

اس ملاقات میں یورپی پارلیمنٹ کی خارجہ تعلقات کمیٹی کے سربراہ نے کہا کہ یورپ، ایران کے ساتھ تعلقات کی توسیع کو اہم سمجھتا ہے۔

انہوں نے کہا کہ ہم ایران جوہری معاہدے کی مکمل حمایت کرتے ہیں۔

اس دورے کے موقع پر علا الدین بروجردی نے بیلجیم کے ایوان نمائندگان کے صدر کے ساتھ بھی ملاقات کی. اس موقع پر فریقین نے عوام کے درمیان باہمی تعلقات کے فروغ بالخصوص تہران اور برسلز کے درمیان براہ راست پروازوں کے آغاز پر زور دیا۔

پیغام کا اختتام/